**ฉบับที่ 32/2562 วันที่ 1 พฤศจิกายน 2562**

**สคร. เร่งติดตามการเบิกจ่ายงบลงทุนของรัฐวิสาหกิจใกล้ชิด
คาดปี 2562 สามารถเบิกจ่ายเกินร้อยละ 80**

**นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.)** **เปิดเผยว่า** ในเดือนกันยายนและตุลาคม 2562 ที่ผ่านมา สคร. ได้มีการเร่งติดตามการเบิกจ่ายงบลงทุนของรัฐวิสาหกิจ
อย่างใกล้ชิด โดยได้จัดประชุมร่วมกับรัฐวิสาหกิจที่มีงบลงทุนขนาดใหญ่ เพื่อหารือแนวทางในการเบิกจ่ายงบลงทุน
ให้เป็นไปตามแผน และผลักดันให้รัฐวิสาหกิจที่มีศักยภาพพิจารณาเร่งการลงทุนโครงการใหม่ๆ เพื่ออัดฉีดเม็ดเงิน
เข้าสู่ระบบเศรษฐกิจให้เป็นไปตามแผนยุทธศาสตร์ชาติ อีกทั้งยังเป็นการกระตุ้นเศรษฐกิจช่วงปลายปี 2562
และสร้างความเชื่อมั่นให้ภาคเอกชนทั้งในและต่างประเทศอีกด้วย โดยภาพรวมการเบิกจ่ายงบลงทุนสะสม
ของรัฐวิสาหกิจ ณ สิ้นเดือนกันยายน 2562 ของรัฐวิสาหกิจ 45 แห่ง มีผลการเบิกจ่ายสะสม จำนวน 199,887 ล้านบาท หรือคิดเป็นร้อยละ 77 ของแผนเบิกจ่ายสะสม และคาดว่าในปี 2562 รัฐวิสาหกิจจะสามารถเบิกจ่ายงบลงทุนได้
ร้อยละ 80 ของกรอบการเบิกจ่ายงบลงทุนทั้งปี

**ผลการเบิกจ่ายสะสมของรัฐวิสาหกิจ ณ สิ้นเดือนกันยายน 2562**

หน่วย: ล้านบาท

|  |  |  |  |
| --- | --- | --- | --- |
| **รัฐวิสาหกิจ** | **แผนเบิกจ่ายสะสม** | **เบิกจ่ายจริง****สะสม** | **ร้อยละเบิกจ่ายจริงสะสม/แผนเบิกจ่ายสะสม** |
| **ปีงบประมาณ (ต.ค. 61 – ก.ย. 62)****จำนวน 34 แห่ง** | **164,976** | **104,024** | **63%** |
| **ปีปฏิทิน (ม.ค. 62 – ธ.ค. 62)****จำนวน 11 แห่ง** | **95,995** | **95,864** | **100%** |
| **รวม 45 แห่ง** | **260,971** | **199,887** | **77%** |

**นายชาญวิทย์ นาคบุรี รองผู้อำนวยการ สคร. กล่าวเพิ่มเติมว่า** ผลการเบิกจ่ายสะสมของรัฐวิสาหกิจ 45 แห่ง แบ่งเป็นรัฐวิสาหกิจปีงบประมาณ 12 เดือน (เดือนตุลาคม 2561 – เดือนกันยายน 2562) ซึ่งสิ้นสุดปีงบประมาณ 2562 แล้ว จำนวน 34 แห่ง เบิกจ่ายจริงสะสม 104,024 ล้านบาท หรือคิดเป็นร้อยละ 63 ของกรอบลงทุนของปีงบประมาณ
และรัฐวิสาหกิจปีปฏิทิน 9 เดือน (เดือนมกราคม – เดือนกันยายน 2562) จำนวน 11 แห่ง เบิกจ่ายจริงสะสม 95,864 ล้านบาท หรือคิดเป็นร้อยละ 100 ของแผนการเบิกจ่ายงบลงทุนสะสม

**ผลการเบิกจ่ายงบลงทุนของรัฐวิสาหกิจ 45 แห่ง ณ สิ้นเดือนกันยายน 2562**

 หน่วย : ล้านบาท

|  |  |  |  |
| --- | --- | --- | --- |
| **ชื่อรัฐวิสาหกิจ** | **แผนเบิกจ่ายสะสม** | **ผลการเบิกจ่ายสะสม** | **ร้อยละเบิกจ่าย/****แผนเบิกจ่ายสะสม** |
| **1. ปีงบประมาณ จำนวน 34 แห่ง (รวม)** | **164,976** | **104,024** | **63%** |
|  1.1 การรถไฟแห่งประเทศไทย | 76,184 | 33,460 | **44%** |
|  1.2 การรถไฟฟ้าขนส่งมวลชนแห่งประเทศไทย | 28,472 | 28,471 | **100%** |
|  1.3 บริษัท ท่าอากาศยานไทย จำกัด (มหาชน) | 17,912 | 13,202 | **74%** |
|  1.4 การประปาส่วนภูมิภาค | 13,000 | 7,761 | **60%** |
|  1.5 การทางพิเศษแห่งประเทศไทย | 6,203 | 1,639 | **26%** |
|  1.6 การเคหะแห่งชาติ | 4,677 | 3,985 | **85%** |
|  1.7 การประปานครหลวง | 4,500 | 4,500 | **100%** |
|  1.8 องค์การเภสัชกรรม | 2,034 | 1,451 | **71%** |
|  1.9 การท่าเรือแห่งประเทศไทย | 2,010 | 1,937 | **96%** |
|  1.10 องค์การขนส่งมวลชนกรุงเทพ | 1,986 | 1,918 | **97%** |
|  1.11 บริษัท วิทยุการบินแห่งประเทศไทย จำกัด | 1,250 | 1,186 | **95%** |
|  1.12 รัฐวิสาหกิจแห่งอื่นๆ จำนวน 23 แห่ง | 6,748 | 4,514 | **67%** |
| **2. ปีปฏิทิน จำนวน 11 แห่ง (รวม)** | **95,955** | **95,864** | **100%** |
|  2.1 บริษัท ปตท. จำกัด (มหาชน) | 18,095 | 17,850 | **99%** |
|  2.2 การไฟฟ้าฝ่ายผลิตแห่งประเทศไทย | 32,794 | 35,673 | **109%** |
|  2.3 การไฟฟ้าส่วนภูมิภาค | 22,547 | 20,585 | **91%** |
|  2.4 การไฟฟ้านครหลวง | 10,253 | 12,166 | **119%** |
|  2.5 บริษัท การบินไทย จำกัด (มหาชน) | 4,263 | 2,767 | **65%** |
|  2.6 บริษัท ทีโอที จำกัด (มหาชน) | 2,393 | 2,915 | **122%** |
|  2.7 บริษัท ไปรษณีย์ไทย จำกัด | 2,480 | 891 | **36%** |
|  2.8 บริษัท กสท โทรคมนาคม จำกัด (มหาชน) | 2,137 | 2,040 | **95%** |
|  2.9 รัฐวิสาหกิจแห่งอื่นๆ จำนวน 3 แห่ง | 1,032 | 976 | **95%** |
| **รวม 45 แห่ง**  | **260,971** | **199,887** | **77%** |

ที่มา : สำนักงานคณะกรรมการนโยบายรัฐวิสาหกิจ

โครงการที่สามารถเบิกจ่ายได้ตามแผน ได้แก่ โครงการโรงไฟฟ้าบางปะกง (ทดแทนเครื่องที่ 1 – 2)
ของการไฟฟ้าฝ่ายผลิตแห่งประเทศไทย แผนระยะยาวธุรกิจก๊าซธรรมชาติของบริษัท ปตท. จำกัด มหาชน
แผนปรับปรุงและขยายระบบจำหน่ายพลังไฟฟ้าฉบับที่ 12 ปี 2560 – 2564 ของการไฟฟ้านครหลวง โครงการรถไฟฟ้าสายสีน้ำเงิน ช่วงหัวลำโพง – บางแค และช่วงบางซื่อ – ท่าพระ ของการรถไฟฟ้าขนส่งมวลชนแห่งประเทศไทย และแผนงานปรับปรุงท่อเพื่อลดน้ำสูญเสีย (ปี 2561 - 2564) ของการประปานครหลวง สำหรับโครงการ
ที่ไม่สามารถเบิกจ่ายได้ตามแผน ได้แก่ โครงการรถไฟความเร็วสูงไทย – จีน ระยะที่ 1 (ช่วงกรุงเทพมหานคร – นครราชสีมา) ของการรถไฟแห่งประเทศไทย (รฟท.) และโครงการทางพิเศษสายพระราม 3 – ดาวคะนอง - วงแหวนรอบนอก
ด้านตะวันตก ของการทางพิเศษแห่งประเทศไทย (กทพ.) ซึ่งทำให้ทั้ง 2 รัฐวิสาหกิจเบิกจ่ายได้ต่ำกว่าแผน
อย่างมีนัยสำคัญในปี 2562 ทั้งนี้ หากไม่รวมการเบิกจ่ายงบลงทุนของ รฟท. และ กทพ. การเบิกจ่ายงบลงทุน
ของรัฐวิสาหกิจจะเท่ากับร้อยละ 92 ของแผน

 **นายประภาศ คงเอียด ผู้อำนวยการ สคร. กล่าวสรุปว่า** การลงทุนของรัฐวิสาหกิจยังคงเป็นเครื่องมือ
ที่สำคัญของรัฐบาลในการขับเคลื่อนเศรษฐกิจของประเทศให้ขยายตัวอย่างต่อเนื่อง ดังนั้น สคร. จึงมีการติดตาม
และทำงานร่วมกับรัฐวิสาหกิจอย่างเข้มข้นในการเตรียมความพร้อมสำหรับการเบิกจ่ายงบลงทุนในโครงการขนาดใหญ่ เพื่อให้การเบิกจ่ายในช่วงเดือนตุลาคม – ธันวาคม 2562 รวมถึงในช่วงต้นปี 2563 เป็นไปตามที่คาดการณ์ไว้
โดยไม่เกิดปัญหาเช่นที่ผ่านมา ซึ่งจะช่วยสร้างความเชื่อมั่นและยังขับเคลื่อนเศรษฐกิจของประเทศไทยให้เติบโต
ได้อย่างต่อเนื่อง

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**สอบถามรายละเอียดเพิ่มเติม กรุณาติดต่อ :**
นายพีรภาส นาคบุรี นักวิเคราะห์รัฐวิสาหกิจปฏิบัติการ สคร.
โทร.0-2248-5880-7 ต่อ 3177
อีเมล์ Pheeraphat\_n@sepo.go.th